Suvestinė redakcija nuo 2008-07-11

Įsakymas paskelbtas: Žin. 2005, Nr. 136-4901, i. k. 1052050ISAK001K-339

LIETUVOS RESPUBLIKOS FINANSŲ MINISTRAS

Į S A K Y M A S

DĖL INFORMACIJOS APIE EUROPOS EKONOMINĖS ERDVĖS IR NORVEGIJOS FINANSINIUS MECHANIZMUS VIEŠINIMO TAISYKLIŲ PATVIRTINIMO

2005 m. lapkričio 10 d. Nr. 1K-339

Vilnius

Vadovaudamasis Europos ekonominės erdvės ir Norvegijos finansinių mechanizmų administravimo Lietuvoje taisyklių, patvirtintų Lietuvos Respublikos Vyriausybės 2005 m. rugpjūčio 29 d. nutarimu Nr. 941 (Žin., 2005, Nr. 106-3910), 5.28 punktu,

tvirtinu Informacijos apie Europos ekonominės erdvės ir Norvegijos finansinius mechanizmus viešinimo taisykles (pridedama).

FINANSŲ MINISTRAS	ZIGMANTAS BALČYTIS

PATVIRTINTA

Lietuvos Respublikos finansų ministro 2005 m. lapkričio 10 d. įsakymu Nr. 1K-339

(Lietuvos Respublikos finansų ministro 2008 m. liepos 4 d. įsakymo Nr. 1K-228 redakcija)

INFORMACIJOS APIE EUROPOS EKONOMINĖS ERDVĖS IR NORVEGIJOS FINANSINIUS MECHANIZMUS VIEŠINIMO TAISYKLĖS

I. BENDROSIOS NUOSTATOS

1. Informacijos apie Europos ekonominės erdvės ir Norvegijos finansinius mechanizmus viešinimo taisyklės (toliau vadinama – taisyklės) nustato bendrąsias nuostatas, kurių turi laikytis Europos ekonominės erdvės ir Norvegijos finansinių mechanizmų (toliau vadinama – finansiniai mechanizmai) administravime dalyvaujančios institucijos, paramos gavėjai, paprojekčių paramos gavėjai, skelbdami informaciją apie finansinius mechanizmus ir apie projektus arba paprojekčius, finansuojamus pagal šiuos mechanizmus.

2. Taisyklės parengtos vadovaujantis Norvegijos Karalystės užsienio reikalų ministerijos ir Europos ekonominės erdvės (toliau vadinama – EEE) finansinio mechanizmo komiteto 2005 m. sausio 6 d. sprendimu patvirtintomis viešinimo gairėmis.

3. Taisyklėse vartojamos sąvokos:

Paprojekčio paramos gavėjas – juridinis asmuo, kaip apibrėžta subsidijų schemos paramos sutartyje, gaunantis ar gavęs subsidijų schemos lėšas paprojekčiui įgyvendinti.

Paprojektis – pagal subsidijų schemos paramos sutartį finansuojama tikslinė priemonė.

Kitos šiose taisyklėse vartojamos sąvokos atitinka Europos ekonominės erdvės ir Norvegijos finansinių mechanizmų administravimo Lietuvoje taisyklėse, patvirtintose Lietuvos Respublikos Vyriausybės 2005 m. rugpjūčio 29 d. nutarimu Nr. 941 (Žin., 2005, Nr. 106-3910), vartojamas sąvokas.

II. BENDROSIOS INFORMACIJOS VIEŠINIMO PRIEMONĖS

4. Bendrųjų informacijos apie finansinius mechanizmus viešinimo priemonių tikslas – informuoti galimus pareiškėjus, projektų arba paprojekčių, finansuojamų pagal finansinius mechanizmus, tikslines grupes ir visuomenę apie finansinių mechanizmų paramą, jos teikiamas galimybes, įgyvendinimo eigą ir rezultatus.

5. Už bendrosios informacijos apie finansinius mechanizmus viešinimą yra atsakinga koordinavimo institucija.

6. Pagrindinės bendrosios informacijos viešinimo priemonės yra šios:

6.1. Finansų ministerijos interneto svetainė www.finmin.lt ir interneto svetainė www.eeagrants.lt;

6.2. plakatai arba stendai patalpose;

6.3. pranešimai galimiems pareiškėjams, paramos gavėjams, paprojekčių paramos gavėjams;

6.4. informacinė medžiaga;

6.5. informaciniai renginiai;

6.6. pranešimai visuomenės informavimo priemonėse;

6.7. kitos su EEE ir Norvegijos finansinių mechanizmų valdyba suderintos priemonės.

7. Įgyvendinant šių taisyklių 6 punkte nurodytas informacijos viešinimo priemones patirtos išlaidos gali būti dengiamos iš finansinių mechanizmų techninės pagalbos lėšų.

III. KVIETIMŲ TEIKTI INDIVIDUALIŲ PROJEKTŲ PARAIŠKAS ORGANIZAVIMO, INDIVIDUALIŲ PROJEKTŲ PARAIŠKŲ VERTINIMO IR PATVIRTINTŲ PROJEKTŲ ĮGYVENDINIMO EIGOS VIEŠINIMO PRIEMONĖS

8. Už informacijos apie kvietimų teikti individualių projektų paraiškas paramai gauti organizavimą, individualių projektų paraiškų vertinimą bei patvirtintų projektų, finansuojamų pagal finansinius mechanizmus, įgyvendinimo eigą, viešinimą atsakinga įgyvendinančioji institucija.

9. Viešinant šių taisyklių 8 punkte nurodytą informaciją, naudotinos šios priemonės:

9.1. informacinė medžiaga;

9.2. pranešimai galimiems pareiškėjams ir paramos gavėjams;

9.3. informaciniai renginiai;

9.4. pranešimai visuomenės informavimo priemonėse;

9.5. pranešimai visuomenės informavimo priemonėse, kviečiant teikti paraiškas;

9.6. kitos su koordinavimo institucija suderintos priemonės.

10. Įgyvendinančioji institucija konsultuoja paramos gavėjus viešinimo klausimais ir prižiūri, kad paramos gavėjai tinkamai įgyvendintų šiose taisyklėse numatytas informacijos apie konkrečius projektus viešinimo priemones bei laikytųsi projekto įgyvendinimo sutartyje nurodyto viešinimo plano.

11. Įgyvendinant šių taisyklių 9 punkte nurodytas informacijos viešinimo priemones patirtos išlaidos gali būti dengiamos iš finansinių mechanizmų techninės pagalbos lėšų.

IV. PROJEKTŲ IR PAPROJEKČIŲ VIEŠINIMO PRIEMONĖS

12. Pareiškėjai kartu su projekto arba paprojekčio paraiška pateikia viešinimo planą, kuriame yra nurodoma:

12.1. viešinimo tikslai ir tikslinės grupės;

12.2. viešinimo priemonės ir jų įgyvendinimo grafikas;

12.3. viešinimo biudžetas.

13. Pareiškėjai, pasirašę projekto arba paprojekčio įgyvendinimo sutartį, tampa paramos gavėjais arba paprojekčių paramos gavėjais, įsipareigoja laikytis viešinimo plano ir atsako už viešinimą apie projekto arba paprojekčio darbus ir rezultatus.

14. Viešinant projektų arba paprojekčių, finansuojamų pagal finansinius mechanizmus, darbus ir rezultatus, naudotinos šios priemonės:

14.1. skelbimų lentos;

14.2. atminimo lentos;

14.3. plakatai arba stendai patalpose;

14.4. informacinė medžiaga;

14.5. informaciniai renginiai;

14.6. informaciniai lipdukai;

14.7. pranešimai žiniasklaidai;

14.8. kitos paramos gavėjų arba paprojekčių paramos gavėjų pasiūlytos ir projektų arba paprojekčių įgyvendinimo sutartyse nurodytos priemonės.

15. Įgyvendindami individualius projektus, finansuojamus iš finansinių mechanizmų lėšų, paramos gavėjai privalo:

15.1. individualaus projekto įgyvendinimo laikotarpiu išplatinti bent vieną pranešimą visuomenės informavimo priemonėms, t. y. nusiųsti jį naujienų agentūroms, pasirinktoms nacionalinėms, regionų arba vietinėms visuomenės informavimo priemonėms;

15.2. įgyvendinti mažiausiai dvi šių taisyklių 14.3–14.5 punktuose nurodytas viešinimo priemones;

15.3. materialius individualaus projekto rezultatus pažymėti informaciniais lipdukais;

15.4. individualaus projekto įgyvendinimo laikotarpiu papildomai įgyvendinti šių taisyklių 14.1 ir 14.2 punktuose nurodytas viešinimo priemones, kai gaunama finansinė parama infrastruktūros plėtros individualiam projektui.

16. Įgyvendindamos subsidijų schemas, finansuojamas iš finansinių mechanizmų lėšų, subsidijų schemų tarpinės institucijos privalo:

16.1. subsidijų schemos įgyvendinimo laikotarpiu išplatinti bent vieną pranešimą visuomenės informavimo priemonėms, t. y. nusiųsti jį naujienų agentūroms, pasirinktoms nacionalinėms, regionų arba vietinėms visuomenės informavimo priemonėms;

16.2. įgyvendinti mažiausiai dvi šių taisyklių 14.3–14.5 punktuose nurodytas viešinimo priemones;

16.3. materialius projekto rezultatus pažymėti informaciniais lipdukais;

16.4. prižiūrėti, kad paprojekčių paramos gavėjai laikytųsi šiose taisyklėse nustatytų viešinimo reikalavimų.

17. Įgyvendindami paprojekčius, finansuojamus iš finansinių mechanizmų subsidijų schemų lėšų, paprojekčių paramos gavėjai privalo:

17.1. paprojekčio įgyvendinimo laikotarpiu išplatinti bent vieną pranešimą visuomenės informavimo priemonėms, t. y. nusiųsti jį naujienų agentūroms, pasirinktoms nacionalinėms, regionų arba vietinėms visuomenės informavimo priemonėms;

17.2. įgyvendinti mažiausiai vieną šių taisyklių 14.3–14.5 punktuose nurodytą viešinimo priemonę;

17.3. materialius paprojekčio rezultatus pažymėti informaciniais lipdukais.

18. Paramos gavėjai, paprojekčių paramos gavėjai turi užtikrinti, kad projekte arba paprojektyje dalyvaujantys asmenys ir tretieji asmenys būtų informuoti apie finansinių mechanizmų paramą projektui arba paprojekčiui.

19. Paramos gavėjai, paprojekčių paramos gavėjai atsako už viešinimo priemonių turinį ir užtikrina jų kokybę. Informacinėje medžiagoje apie įgyvendinamą projektą arba paprojektį turi būti aiškiai nurodytas paramos gavėjas arba paprojekčio paramos gavėjas ar institucija, atsakinga už informacijos turinį.

20. Subsidijų schemų tarpinės institucijos ir individualių projektų paramos gavėjai ne vėliau kaip likus 30 kalendorinių dienų iki kiekvieno planuojamo įgyvendinti informacinio renginio informuoja apie renginį koordinavimo ir įgyvendinančiąją institucijas.

21. Viešinimo veiklos mastai turi būti tiesiogiai proporcingi projekto arba paprojekčio tikslams ir projekto arba paprojekčio apimčiai.

22. Išlaidos, patirtos paramos gavėjų, paprojekčių paramos gavėjų, įgyvendinant šių taisyklių 14 punkte nurodytas projekto arba paproječio viešinimo priemones, gali būti priskiriamos prie tinkamų finansuoti projekto arba paprojekčio išlaidų.

V. SKELBIMŲ LENTOS

23. Skelbimų lentos skirtos informuoti visuomenę apie vykdomą infrastruktūros plėtros individualų projektą, finansuojamą iš finansinių mechanizmų lėšų.

24. Skelbimų lentos statomos ne vėliau kaip per 14 darbo dienų nuo individualiame projekte numatytų darbų pradžios.

25. Skelbimų lentos statomos gerai matomose darbų atlikimo vietose, jose aiškiai ir suprantamai pateikiama informacija apie įgyvendinamą individualų projektą. Rekomenduojama skelbimų lentų statymo vietas derinti su įgyvendinančiąja institucija.

26. Skelbimų lentoms taikomi šie reikalavimai:

26.1. viršutinėje skelbimų lentos dalyje rašomas individualaus projekto ir (arba) objekto pavadinimas;

26.2. ne mažiau kaip 25 procentai skelbimų lentos ploto turi būti skiriama:

26.2.1. Norvegijos finansinio mechanizmo ženklui, nurodytam šių taisyklių priedo 1 punkte, su užrašu „Projektą finansuoja Norvegija pagal Norvegijos finansinį mechanizmą“, kai parama teikiama pagal Norvegijos finansinį mechanizmą;

26.2.2. EEE finansinio mechanizmo ženklui, nurodytam šių taisyklių priedo 2 punkte, su užrašu „Projektą finansuoja Islandija, Lichtenšteinas ir Norvegija pagal EEE finansinį mechanizmą“, kai parama teikiama pagal EEE finansinį mechanizmą;

26.2.3. finansinių mechanizmų ženklams su užrašu „Projektą finansuoja Islandija, Lichtenšteinas ir Norvegija pagal EEE ir Norvegijos finansinius mechanizmus“, kai parama teikiama pagal abu finansinius mechanizmus;

26.3. užrašo, dedamo šalia finansinio mechanizmo ženklo arba finansinių mechanizmų ženklų, raidės rašomos šriftu aeroportal;

26.4. šalia finansinių mechanizmų ženklų gali būti nurodyta ir finansinių mechanizmų paramos individualiam projektui suma;

26.5. skelbimų lentoje turi būti dedamas Lietuvos Respublikos vėliavos ženklas ir užrašas „Projektą bendrai finansuoja Lietuva“. Užrašo raidžių dydis turi būti ne mažesnis nei užrašo prie finansinių mechanizmų ženklų, tačiau gali būti naudojami skirtingi šriftai. Šalia Lietuvos Respublikos vėliavos ženklo gali būti nurodyta bendrojo finansavimo suma;

26.6. skelbimų lentoje gali būti nurodomi finansinių mechanizmų paramos gavėjai, jų partneriai, rangovai, tiekėjai, paslaugų teikėjai, taip pat gali būti nurodoma atliekamų darbų trukmė (darbų pradžios ir pabaigos datos), bendra projekto vertė, finansinių mechanizmų skiriama paramos suma, bendrojo finansavimo ir kitų šaltinių lėšų sumos.

27. Pateikti duomenims, nurodytiems šių taisyklių 26.6 punkte, gali būti įrengta atskira skelbimų lenta už paramos gavėjų lėšas, kuri neturi būti didesnė nei skelbimų lenta, informuojanti apie finansinių mechanizmų paramą.

28. Skelbimų lentos turi būti keičiamos atminimo lentomis ne vėliau kaip per šešis mėnesius, pabaigus infrastruktūros plėtros darbus.

29. Skelbimų lentos pavyzdį galima rasti interneto svetainėse www.finmin.lt ir http://www.eeagrants.org/news-promotionalmaterials.

VI. ATMINIMO LENTOS

30. Nuolatinių atminimo lentų tikslas – informuoti visuomenę apie jau įgyvendintą infrastruktūros plėtros individualų projektą ir suteiktą finansinių mechanizmų paramą.

31. Atminimo lentos paprastai kabinamos ant pastatų ir kitų statinių, rekonstruotų ar naujai pastatytų individualių projektų, finansuojamų pagal finansinius mechanizmus, įgyvendinimo laikotarpiu. Atminimo lentos turi būti gerai matomose vietose, pavyzdžiui, prie pagrindinio įėjimo į pastatą. Rekomenduojama atminimo lentų kabinimo vietas derinti su įgyvendinančiąja institucija. Atminimo lentose turi būti aiškiai ir suprantamai pateikta informacija apie įgyvendintą individualų projektą.

32. Atminimo lentos privalomos nuėmus šių taisyklių V skyriuje nurodytas skelbimų lentas, jeigu parama infrastruktūros plėtros individualiam projektui gauta pagal finansinius mechanizmus.

33. Atminimo lentoms taikomi šie reikalavimai:

33.1. viršutinėje atminimo lentos dalyje nurodomas individualaus projekto arba objekto pavadinimas ir finansavimo šaltiniai, pavyzdžiui, „Ligoninės rekonstrukciją finansavo Lietuva bei Islandija, Lichtenšteinas ir Norvegija pagal EEE finansinį mechanizmą“ arba „Ligoninės rekonstrukciją finansavo Lietuva ir Norvegija pagal Norvegijos finansinį mechanizmą“;

33.2. atminimo lentos apačioje horizontaliai dedami Lietuvos Respublikos vėliavos, finansinių mechanizmų, paramos gavėjų ir jų partnerių ženklai.

34. Atminimo lentos pavyzdį galima rasti interneto svetainėse www.finmin.lt ir http://www.eeagrants.org/news- promotionalmaterials.

VII. PLAKATAI ARBA STENDAI PATALPOSE

35. Plakatai arba stendai patalpose kabinami ar statomi siekiant informuoti projektų arba paprojekčių, finansuojamų pagal finansinius mechanizmus, tikslines grupes ir visuomenę apie Islandijos, Lichtenšteino ir Norvegijos vaidmenį, mažinant ekonominius ir socialinius skirtumus Europos ekonominėje erdvėje.

36. Plakatai arba stendai patalpose kabinami ar statomi projekto arba paprojekčio įgyvendinimo vietose, paramos gavėjo arba paprojekčio paramos gavėjo patalpose, vykstančių informacinių renginių vietose ir kitur.

VIII. PRANEŠIMAI GALIMIEMS PAREIŠKĖJAMS IR PARAMOS GAVĖJAMS, PAPROJEKČIŲ PARAMOS GAVĖJAMS

37. Visuose pranešimuose apie bendrą Lietuvos Respublikos ir finansinių mechanizmų paramą, jos panaudojimo galimybes, apie projektų arba paprojekčių įgyvendinimą, kuriuos finansinių mechanizmų administravime dalyvaujančios institucijos siunčia galimiems pareiškėjams, paramos gavėjams, paprojekčių paramos gavėjams, projektų arba paprojekčių, finansuojamų pagal finansinius mechanizmus, tikslinėms grupėms, būtina nurodyti, kad veikla finansuojama pagal finansinius mechanizmus, taip pat galima nurodyti paramos dydį.

IX. INFORMACINĖ MEDŽIAGA

38. Informacinė medžiaga (lankstinukai, brošiūros, informaciniai lapeliai, biuleteniai ir kita) skiriama galimiems pareiškėjams, paramos gavėjams, paprojekčių paramos gavėjams, projektų arba paprojekčių, finansuojamų pagal finansinius mechanizmus, tikslinėms grupėms ir visuomenei informuoti apie bendrą Lietuvos Respublikos ir finansinių mechanizmų paramą, jos panaudojimo galimybes bei konkrečių projektų arba paprojekčių įgyvendinimo eigą ir rezultatus.

39. Informacinėje medžiagoje apie finansinių mechanizmų paramą Lietuvos Respublikai turi būti aiškiai nurodytas šalių donorių (Islandija, Lichtenšteinas ir Norvegija) dalyvavimas, paramos gavėjas arba paprojekčio paramos gavėjas ar institucija, atsakinga už informacijos turinį.

40. Informacinėje medžiagoje naudojami Lietuvos Respublikos vėliavos, finansinių mechanizmų ženklai, finansinių mechanizmų paramą administruojančių institucijų, paramos gavėjų arba paprojekčių paramos gavėjų ir jų partnerių ženklai turi būti pateikti tituliniame lape ar viršelyje, vadovaujantis šių taisyklių XIII skyriuje nustatytais reikalavimais.

41. Informacinė medžiaga elektroninėmis priemonėmis (interneto svetainėse, galimiems pareiškėjams skirtose duomenų bazėse) teikiama vadovaujantis šių taisyklių 39 ir 40 punktų nuostatomis.

42. Teikiant garso ar vaizdo medžiagą, taip pat turi būti paminėta informacija, nurodyta šių taisyklių 39 ir 40 punktuose.

X. INFORMACINIAI RENGINIAI

43. Informaciniai renginiai (spaudos konferencijos, seminarai, konferencijos, parodos ir kiti renginiai, susiję su finansinių mechanizmų parama ir finansuojamų projektų arba paprojekčių įgyvendinimu) skiriami galimiems pareiškėjams, paramos gavėjams, paprojekčių paramos gavėjams, projektų arba paprojekčių, finansuojamų pagal finansinius mechanizmus, tikslinėms grupėms ir visuomenei informuoti apie bendrą Lietuvos Respublikos ir finansinių mechanizmų paramą, apie konkrečių projektų arba paprojekčių įgyvendinimą, eigą bei rezultatus.

44. Informaciniuose renginiuose turi būti aiškiai nurodoma finansinių mechanizmų parama. Informacinių renginių patalpose rekomenduojama pastatyti ar pakabinti atitinkamų šalių donorių (Islandijos, Lichtenšteino ir Norvegijos) ir Lietuvos Respublikos vėliavas (vėliavėles).

45. Lietuvos Respublikos vėliavos, finansinių mechanizmų ženklai, finansinių mechanizmų paramą administruojančių institucijų, paramos gavėjų, paprojekčių paramos gavėjų, jų partnerių ženklai naudojami dalomojoje ar rodomoje medžiagoje šių taisyklių XIII skyriuje nustatyta tvarka.

46. Rekomenduojama organizuoti informacinius renginius projekto arba paprojekčio įgyvendinimo pradžiai ar kitiems svarbiems įvykiams pažymėti.

XI. INFORMACINIAI LIPDUKAI

47. Projekto arba paprojekčio metu sukurti materialūs projekto arba paprojekčio rezultatai (įsigyta įranga, baldai ir kita) ar jų grupės (įrengtos laboratorijos, centrai ir kita) žymimi informaciniais lipdukais.

48. Informacinių lipdukų aukštis neturėtų būti mažesnis nei 55 mm, plotis neturėtų būti mažesnis nei 100 mm.

49. Informacinių lipdukų pavyzdžius galima rasti interneto svetainėse www.finmin.lt ir http://www.eeagrants.org/news-promotionalmaterials.

XII. PRANEŠIMAI ŽINIASKLAIDAI

50. Paramos gavėjų, paprojekčių paramos gavėjų pranešimuose žiniasklaidai, t. y. pranešimuose naujienų agentūroms, pasirinktoms nacionalinėms ar regionų visuomenės informavimo priemonėms, turėtų būti nurodomi projekto arba paprojekčio tikslai, įgyvendinimo principai ir priemonės, paramos šaltiniai ir jų dydis bei (laukiami) rezultatai. Pranešimus žiniasklaidai siūloma platinti projekto arba paprojekčio įgyvendinimo pradžioje ir pabaigoje, taip pat informuojant apie svarbius tarpinius veiksmus ar rezultatus.

51. Pranešimuose žiniasklaidai turi būti nurodoma, kad projektą arba paprojektį finansuoja Norvegija pagal Norvegijos finansinį mechanizmą, arba Islandija, Lichtenšteinas ir Norvegija pagal EEE finansinį mechanizmą, arba Islandija, Lichtenšteinas ir Norvegija pagal finansinius mechanizmus, ir bendrai finansuoja Lietuvos Respublika.

XIII. ŽENKLŲ NAUDOJIMO REIKALAVIMAI

52. Visose viešinimo priemonėse, nurodytose šių taisyklių 6, 9, 14 punktuose, turi būti naudojamas Lietuvos Respublikos vėliavos ženklas ir:

52.1. Norvegijos finansinio mechanizmo ženklas, nurodytas šių taisyklių priedo 1 punkte, kai parama projektui arba paprojekčiui teikiama pagal Norvegijos finansinį mechanizmą;

52.2. EEE finansinio mechanizmo ženklas, nurodytas šių taisyklių priedo 2 punkte, kai parama projektui arba paprojekčiui teikiama pagal EEE finansinį mechanizmą;

52.3. finansinių mechanizmų ženklai, kai parama projektui arba paprojekčiui teikiama pagal abu finansinius mechanizmus.

53. Finansinių mechanizmų ženklai gali būti naudojami:

53.1. be užrašo;

53.2. su užrašu:

53.2.1. „Projektą (Paprojektį) finansuoja Norvegija pagal Norvegijos finansinį mechanizmą“, kai parama projektui arba paprojekčiui teikiama pagal Norvegijos finansinį mechanizmą;

53.2.2. „Projektą (Paprojektį) finansuoja Islandija, Lichtenšteinas, Norvegija pagal EEE finansinį mechanizmą“, kai parama projektui arba paprojekčiui teikiama pagal EEE finansinį mechanizmą;

53.2.3. „Projektą (Paprojektį) finansuoja Islandija, Lichtenšteinas, Norvegija pagal EEE ir Norvegijos finansinius mechanizmus“, kai parama projektui arba paprojekčiui teikiama pagal abu finansinius mechanizmus.

54. Užrašas dedamas šalia finansinio mechanizmo ženklo arba finansinių mechanizmų ženklų.

55. Šalia finansinių mechanizmų ženklų naudojamas Lietuvos Respublikos vėliavos ženklas. Lietuvos Respublikos vėliavos ženklas gali būti naudojamas be užrašo arba su užrašu „Projektą (Paprojektį) bendrai finansuoja Lietuva“. Užrašas dedamas šalia Lietuvos Respublikos vėliavos ženklo.

56. Viešinimo priemonėse gali būti naudojami finansinių mechanizmų paramą administruojančių institucijų, paramos gavėjų, paprojekčių paramos gavėjų ir jų partnerių ženklai.

57. Spausdinant Lietuvos Respublikos vėliavos ženklą ir finansinių mechanizmų ženklus, turi būti laikomasi šių reikalavimų spalvoms, proporcijoms ir išdėstymui:

57.1. turi būti naudojamos šios finansinių mechanizmų ženklų spalvos: tamsiai mėlyna (PMS C 281), šviesiai mėlyna (PMS C 287) ir raudona (PMS C 1805);

57.2. Lietuvos Respublikos vėliavos ženklą turi sudaryti trys lygios horizontalios spalvų juostos: viršutinė – geltona (Pantone Yellow, 15-0955 TP), vidurinė – žalia (Pantone Green, 19-6026 TP), žemutinė – raudona (purpuro) (Pantone Red, 19-1664 TP). Lietuvos Respublikos vėliavos ženklo aukščio ir ilgio santykis turi būti 3:5. Mažiausias leidžiamas ženklo aukštis – 5 mm.

58. Rekomenduojama finansinių mechanizmų ženklus spausdinti ant balto pagrindo. Reikėtų vengti daugiaspalvių pagrindų, ypač spalvų, nesiderinančių su mėlyna ir raudona. Jeigu finansinių mechanizmų ženklai spausdinami (klijuojami) ant spalvoto paviršiaus, būtinas baltas ženklų apvadas, kurio plotas sudaro 1/25 stačiakampio ploto.

59. Finansinių mechanizmų ženklų pavyzdžius galima rasti interneto svetainėse www.finmin.lt ir http://www.eeagrants. org/news-promotionalmaterials.

_________________

Priedo pakeitimai:

Nr. 1K-228, 2008-07-04, Žin., 2008, Nr. 78-3082 (2008-07-10), i. k. 1082050ISAK001K-228

Informacijos apie Europos ekonominės erdvės ir Norvegijos finansinius mechanizmus viešinimo taisyklių

priedas

EUROPOS EKONOMINĖS ERDVĖS IR NORVEGIJOS FINANSINIŲ MECHANIZMŲ ŽENKLŲ PAVYZDŽIAI

1. Norvegijos finansinio mechanizmo ženklo pavyzdys:

2. Europos ekonominės erdvės finansinio mechanizmo ženklo pavyzdys:

_________________

Priedo pakeitimai:

Nr. 1K-228, 2008-07-04, Žin., 2008, Nr. 78-3082 (2008-07-10), i. k. 1082050ISAK001K-228

Pakeitimai:

1.

Lietuvos Respublikos finansų ministerija, Įsakymas

Nr. 1K-228, 2008-07-04, Žin., 2008, Nr. 78-3082 (2008-07-10), i. k. 1082050ISAK001K-228

Dėl finansų ministro 2005 m. lapkričio 10 d. įsakymo Nr. 1K-339 "Dėl Informacijos apie Europos ekonominės erdvės ir Norvegijos finansinius mechanizmus viešinimo taisyklių patvirtinimo" pakeitimo